Un al treilea membru anunță că părăsește Gașca Zurli, după ce au făcut acest lucru Vero Caliman (fetița Zurli) și Ionuț Varodi (bucătărașul Lulu). Se destramă trupa? Ce clarificări a făcut Mirela Retegan, fondatoarea proiectului?
Chiar în prag de aniversarea a 18 ani de la înființarea trupei, Gașca Zurli rămâne fără membri importanți. După vestea plecării dată de Vero Caliman și Ionuț Varodi, li se alătură și colegul lor, Răzvan Marina.
Răzvan Marina, cunoscut drept Truli sau Tura Vura, a transmis că va pleca după 13 ani în care a avut cele două roluri. Într-o postare de marți, 5 martie, el a transmis că a simțit nevoia să se retragă din proiectul care l-a consacrat și din care a rămas cu amintiri plăcute, dar și mai puțin plăcute.
"După 13 ani de călătorii, spectacole, sute de mii de kilometri, zeci de orașe și clipe memorabile alături de colegii mei din Gașca Zurli, a venit momentul să îmi iau rămas bun de la Truli și Tura Vura și să le mulțumesc celor care au făcut parte din drumul meu profesional de până acum.
În cei 13 ani am învățat și evoluat mult, dar au existat și multe momente de care nu îmi voi aminti cu plăcere", a scris Răzvan Marina, pe Facebook.
Răzvan Marina a mai spus că este mândru de tot ceea ce a realizat până în prezent în Gașca Zurli și că de acum încolo se va concentra pe proiecte care îl vor solicita ca actor.
"A fost o onoare să fiu parte din viața voastră. Nu voi uita niciodată aceste momente și sunt mândru de tot ce am realizat împreună cu colegii mei pentru copiii din România. În continuare, îmi voi concentra toată atenția și energia către proiecte care mă vor solicita ca actor", a mai notat Răzvan Marina.
În spațiul public au apărut temeri ale părinților legate de destrămarea trupei care le-a înveselit copiii. Mirela Retegan, fondatoarea proiectului, a transmis într-un mesaj postat tot pe rețelele de socializare că nu se va întâmpla acest lucru și că trupa se va reface din alți membri. De asemenea, se vor continua deplasările prin țară.
" (…) Fetița Zurli e nemuritoare. O să continue să cânte în înregistrări, să ne citească din cărțile de povești și să ne invite la joacă din raftul cu jocuri și jucării. La fel cum o să facă mereu toate personajele create de mine în ultimii 20 de ani și care vor rămâne să bucure noi și noi generații de copii. E treaba noastră, a oamenilor mari, să păstrăm magia și să avem grijă de sufletele și emoțiile celor mici (…)
De 17 ani, merg înainte, cu alți și alți oameni buni lângă mine. Am construit un spațiu sigur și vesel în viețile copiilor români, un partener de joacă al tuturor celor din familii obișnuite, dar și din centre de bolnavi, al celor speciali, din țară, Diaspora și Moldova. Acum, îmi doresc să vă simt lângă mine pe voi, cei mai înțelepți și iubitori părinți. Știu că o să fiți acolo, știu că o să-mi fiți sprijin așa cum îmi sunteți de fiecare dată", a transmis Mirela Retegan.